DA Den Europæiske Unions Tidende C 66/24

Meddelelse i henhold til artikel 27, stk. 4, i Rådets forordning (EF) nr. 1/2003 i sag COMP/39.142 — Toyota

(2007/C 66/10)

1. INDLEDNING

I henhold til artikel 9 i Rådets forordning (EF) nr. 1/2003 (1), når Kommissionen agter at vedtage en beslutning, hvorefter en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har, og som den har underrettet de pågældende virksomheder om i sin foreløbige vurdering, kan Kommissionen ved beslutning gøre disse tilsagn bindende for virksomhederne. En sådan beslutning kan vedtages for en bestemt periode, og i beslutningen konkluderes det, at der ikke længere er grund til, at Kommissionen griber ind. I overensstemmelse med artikel 27, stk. 4, i samme forordning offentliggør den et kort resume af sagen og hovedindholdet af de afgivne tilsagn eller den foreslåede fremgangsmåde. Tredjemand kan fremsætte bemærkninger hertil inden for den tidsfrist, som er fastsat af Kommissionen.

2. RESUME

Det foreliggende tilfælde omhandler Toyota Motor Europe NV/SA's (»Toyota«) udlevering af tekniske reparationsinformationer til uafhængige reparatører. Kommissionens undersøgelse har vist, at Toyota længe efter udløbet af den overgangsperiode, der er fastsat i Kommissionens forordning (EF) nr. 1400/2002 (2), muligvis har undladt at frigive visse kategorier af tekniske reparationsinformationer. Da Kommissionen iværksatte sin undersøgelse, havde Toyota desuden, ifølge Kommissionens foreløbige vurdering, endnu ikke indført et effektivt system, der kunne give uafhængige reparatører adgang til de tekniske reparationsinformationer i ubundtet form. Selv om Toyota forbedrede adgangen til sine tekniske oplysninger i løbet af Kommissionens undersøgelse, bl.a. ved at forbedre de oplysninger, der er tilgængelige på selskabets webside for tekniske informationer, den såkaldte TechDoc-webside (»TI-websiden«), ved at tilføje flere sprogversioner og flere modeller, forekom de oplysninger, der var tilgængelige for de uafhængige reparatører stadig at være ufuldstændige.

I december 2006 indledte Kommissionen en procedure og tilsendte Toyota en foreløbig vurdering, i hvilken den gav udtryk for det indledende standpunkt, at Toyotas aftaler med selskabets eftersalgsservice-partnere rejste tvivl om, hvorvidt de er forenelige med EF-traktatens artikel 81, stk. 1.

Ifølge de service- og distributionsaftaler, som Toyota har indgået med medlemmerne i sit autoriserede net, er disse forpligtet til at udføre en hel vifte af mærkespecifikke reparationsydelser, medens virksomheder, som ønsker at tilbyde en anden og/eller mere målrettet ydelse, samt uafhængige reservedelsgrossister er udelukket. Kommissionen var bekymret for, at de mulige negative virkninger af sådanne aftaler kunne blive forstærket af, at Toyota ikke giver uafhængige reparatører tilstrækkelig adgang til tekniske oplysninger. På basis af Kommissionens foreløbige vurdering kunne en sådan praksis muligvis bidrage til, at de uafhængige reparatørers position på markedet er blevet svækket, hvilket kan have resulteret i, at de uafhængige reservedelsgrossister var konfronteret med et vigende marked. Det har igen medført betydelige ulemper for forbrugerne i form af en væsentlig formindskelse af udbud af reservedele, højere priser for reparationsydelser, forringelse af udbuddet af reparationsværksteder, potentielle sikkerhedsproblemer og utilstrækkelig adgang til innovative reparationsværksteder.

Det ser endvidere ud til, at Toyotas påståede undladelse af at give de uafhængige reparatører tilstrækkelig adgang til tekniske oplysninger medfører, at Toyotas aftaler med selskabets eftersalgsservice-partnere ikke er omfattet af fritagelsen i forordning (EF) nr. 1400/2002, da denne fritagelse ifølge forordningens artikel 4, stk. 2, ikke gælder, hvis leverandøren af motorkøretøjer nægter at give uafhængige aktører adgang til tekniske oplysninger, diagnoseudstyr og andet udstyr, værktøjer, herunder relevant software, eller den undervisning, der kræves til reparation og vedligeholdelse af disse motorkøretøjer.

Kommissionen nåede endelig frem til det foreløbige standpunkt, at aftalerne mellem Toyota og selskabets autoriserede reparatører formentlig ikke er omfattet af artikel 81, stk. 3, på grund af den manglende adgang til tekniske reparationsinformationer. De mulige effektivitetsgevinster, der opnås ved driften af et udvalgt net af autoriserede reparatører, opvejer tilsyneladende ikke de betydelige negative virkninger på konkurrencen, der er en følge af, at der i øjeblikket ikke gives uafhængige aktører tilstrækkelig adgang til mærkespecifikke tekniske reparationsinformationer og at Toyotas autoriserede net beskyttes imod konkurrencepresset fra den uafhængige reparationssektor.

3. HOVEDINDHOLDET AF DE TILBUDTE TILSAGN

Toyota har tilbudt Kommissionen en række tilsagn for at imødekomme de konkurrencepolitiske betænkeligheder, der kommer til udtryk i den foreløbige vurdering. Det foreslås, at disse tilsagn skal være gældende indtil 31. maj 2010. Disse tilsagn beskrives kort nedenfor og offentliggøres på Generaldirektoratet for Konkurrences hjemmeside http://europa.eu.int/comm/competition/index_en.html

3.1. Generel oplysningspligt

Det princip, der er bestemmende for omfanget af de oplysninger, der skal gives, er princippet om ikke-forskelsbehandling mellem uafhængige og autoriserede reparatører. På denne baggrund skal Toyota sørge for, at alle de tekniske oplysninger, det værktøj, udstyr, software og undervisning, der kræves til reparation og vedligeholdelse af selskabets motorkøretøjer, og som af Toyota eller på Toyotas vegne stilles til rådighed for autoriserede reparatører og/eller uafhængige importører i en hvilket som helst EU-medlemsstat, også stilles til rådighed for uafhængige reparatører.

Ifølge artikel 4, stk. 2, i forordning (EF) nr. 1400/2002 omfatter »tekniske oplysninger «alle de oplysninger, der stilles til rådighed for autoriserede reparatører til reparation eller vedligeholdelse af køretøjer af mærket Toyota. De omfatter især fejlkoder og andre parametre samt den relevante opdatering, der er nødvendig for at arbejde med elektroniske styringssystemer (electronic control units, herefter »ECU«) med henblik på at installere eller omprogrammere indstillinger, der er anbefalet af Toyota, køretøjsidentifikationsmetoder, reservedelskataloger, arbejdsløsninger som følge af praktisk erfaring og som vedrører problemer, der er typisk for en bestemt model eller en bestemt serie samt tilbagekaldelsesmeddelelser og andre meddelelser vedrørende reparationsarbejder, der gennemføres gratis inden for det autoriserede reparationsnet.

Adgang til værktøjer omfatter adgang til diagnosticeringssystemer og andet reparationsudstyr, værktøjer, samt relevant software, herunder regelmæssig opdatering og eftersalgsservice for sådanne værktøjer..

De foreslåede tilsagn vil være bindende for Toyota og de hermed forbundne selskaber, men er ikke umiddelbart bindende for de uafhængige importører af Toyota køretøjsmærker, de såkaldte »non-affiliated national marketing and sales companies «(»non affiliated NMSCs«) (de ikke-affilierede nationale distributions- og salgsselskaber). I de medlemsstater, hvor Toyota distribuerer sine køretøjer gennem ikke-affilierede NMSCs, har Toyota derfor indvilget i at gøre en stor indsats for gennem aftaler at forpligte disse virksomheder til at stille alle de tekniske oplysninger eller sprogversioner af tekniske oplysninger, som de har stillet til rådighed for autoriserede reparatører i den berørte medlemsstat, til rådighed for Toyota. Toyota forpligter sig selv til omgående at lægge disse tekniske oplysninger eller sprogversioner på sin TI-webside i overensstemmelse med principperne i afsnit 3.2 i denne meddelelse.

Ifølge begrundelse 26 i forordningen er Toyota ikke forpligtet til at give uafhængige reparatører adgang til tekniske oplysninger, der kunne give tredjemand mulighed for at frakoble eller afmontere installerede tyverialarmer, omstille elektronisk udstyr eller manipulere (3) med anordninger, der for eksempel begrænser et motorkøretøjs hastighed. I lighed med alle undtagelser i EU-retten skal begrundelse 26 fortolkes snævert. Hvis Toyota skulle påberåbe sig denne undtagelse som begrundelse for at tilbageholde visse tekniske oplysninger for uafhængige reparatører, har selskabet forpligtet sig til at sikre, at de tilbageholdte oplysninger begrænses til det omfang, der er nødvendigt for at opnå den i begrundelse 26 omhandlede beskyttelse, samt sikre, at mangelen på de pågældende oplysninger ikke hindrer uafhængige reparatører i at udføre andre end de i begrundelse 26 anførte operationer, herunder arbejder på anordninger som motorstyresystemer, airbags, forstærkere til sikkerhedsbælter eller centrallåskomponenter.

3.2. Medier

I overensstemmelse med artikel 4, stk. 2, i forordningen skal de tekniske oplysninger stilles til rådighed på en måde, der står i et rimeligt forhold til uafhængige reparatørers behov. Det indebærer, at der gives adgang til oplysningerne i ubundtet form, og at der ved prisfastsættelsen tages hensyn til, i hvilket omfang de uafhængige reparatører bruger oplysningerne.

Toyota lægger alle tekniske oplysninger vedrørende modeller, der er lanceret efter 1. januar 1997, på TI-websiden og sørger for, at alle opdaterede tekniske oplysninger til enhver tid er tilgængelige på TI-websiden eller eventuelt efterfølgende websider. Endvidere sørger Toyota til enhver tid for, at websiden er let at finde og giver et serviceniveau, der svarer til det, der opnås ved de metoder, der benyttes for at gøre tekniske oplysninger tilgængelige for medlemmer af det autoriserede net. Hvis Toyota eller en andet selskab, der handler på Toyotas vegne, gør bestemte tekniske oplysninger tilgængelige for autoriserede reparatører på et bestemt EU-sprog, garanterer Toyota, at denne sprogversion af oplysningerne omgående lægges på TI-websiden.

Toyota har forpligtet sig til inden 31. december 2007 at lægge de tekniske oplysninger på nettet, som vedrører modeller, der er lanceret efter 1. januar 1997 og inden 1. januar 2000, og som i øjeblikket ikke findes på TI-websiden.

Toyotas struktur for gebyrer for at få adgang til nettet er baseret på den pris, som reparatørerne betaler for et årsabonnement til Toyotas intranet, dvs. 2 400 EUR. For at overholde kravet i forordningen om proportionalitet erklærer Toyota sig rede til at foretage en forholdsmæssig opdeling af gebyrerne på »tidsvinduer «omfattende en måned, en uge, en dag, fire timer, tre timer, to timer og en time til en pris på 3 EUR pr. time, 6 EUR for to timer, 9 EUR for tre timer, 12 EUR for fire timer, 16 EUR pr. dag, 72 EUR pr. uge og 240 EUR pr. måned. Toyota forpligter sig til at fastholde denne gebyrstruktur og til ikke at forhøje gebyrniveauet over den gennemsnitlige inflationstakt inden for EU.

3.3. Princip for minimumsstandarder

Toyotas tilsagn gives med forbehold af eventuelle nuværende eller fremtidige krav i Fællesskabet eller i national lov, som udvider omfanget af de tekniske oplysninger, som Toyota skal gøre tilgængelige for uafhængige aktører, og/eller foreskriver mere fordelagtige metoder til at gøre sådanne oplysninger tilgængelige.

3.4. Bilæggelse af tvister

Toyota forpligter sig til at indføre følgende procedure for behandling af klager, som kan benyttes i forbindelse med enhver klage, der indgives af en uafhængig reparatør eller sammenslutning af uafhængige reparatører i EU vedrørende adgang til tekniske oplysninger.

Efter den indledende forelæggelse af klagen behandles enhver klage først af det nationale distributions- og salgsselskab (»NMSC«), efter at der er udpeget en sagsbehandler, der skal behandle klagen. Denne sagsbehandler undersøger klagen, fremlægger yderligere oplysninger eller en redegørelse og/eller foreslår klageren en løsning. Hvis sagsbehandleren og klageren ikke bliver enige om en løsning, videresender sagsbehandleren omgående klagen til den klagetjeneste, der er etableret af Toyota, bortset fra i de tilfælde, hvor grunden til, at der ikke kan opnås enighed er, at den uafhængige reparatør eller sammenslutning af uafhængige reparatører undlader at reagere. Toyota undersøger herefter sagen og bekræfter enten sagsbehandlerens standpunkt eller foreslår en alternativ løsning. Hvis Toyota og klageren ikke når til enighed om klagen, forpligter Toyota sig til at acceptere en mæglingsordning. Klageren kan under alle omstændigheder inden for 20 arbejdsdage fra forelæggelsen af klagen for NMSC anmode om, at sagen forelægges for et mæglingsorgan.

Mæglingen vil finde sted efter de regler, der gælder på dette område i den berørte medlemsstat, og mæglingsorganet består af tre mæglere, der er udpeget efter disse regler. Mæglingen vil finde sted i den medlemsstat, hvor klageren har sit forretningssted. Den skal foregå på det officielle sprog på mæglingsstedet.

Mæglingen udelukker ikke mulighed for at anlægge sag ved den kompetente nationale domstol.

4. OPFORDRING TIL AT FREMSÆTTE BEMÆRKNINGER

Med forbehold af resultatet af markedstesten agter Kommissionen at vedtage en beslutning i henhold til artikel 9, stk. 1, i forordning (EF) nr. 1/2003, hvorved de tilsagn, der er sammenfattet ovenfor og offentliggjort i fuldt omfang på internettet på Generaldirektoratet for Konkurrences hjemmeside (4), erklæres for bindende. I overensstemmelse med artikel 27, stk. 4, i forordning (EF) nr. 1/2003 opfordrer Kommissionen interesserede tredjeparter til at fremsætte deres bemærkninger til de foreslåede tilsagn. Bemærkningerne skal være Kommissionen i hænde senest en måned efter datoen for offentliggørelse af denne meddelelse. Bemærkningerne kan sendes til Kommissionen pr. e-mail til comp-infotech@ec.europa.eu, pr. fax ((32-2) 296 29 11) eller pr. post med angivelse af reference COMP/39.142 — Toyota, til følgende adresse:

Europa-Kommissionen Generaldirektoratet for Konkurrence Registreringskontoret for Kartelsager J-70 B-1049 Bruxelles

Under den senere procedure kan det efter offentliggørelsen af denne meddelelse blive nødvendigt eller hensigtsmæssigt at stille et resume af bemærkningerne til rådighed for de parter, der har afgivet tilsagn. De bedes med henblik herpå identificere eventuelle fortrolige oplysninger eller forretningshemmeligheder. Der vil blive taget hensyn til berettigede anmodninger om fortrolig behandling.

(1) EFT L 1 af 4.1.2003, s. 1.

(2) EFT L 203 af 1.8.2002, s. 30.

(3) Dvs. ændre den oprindelige indstilling af et ECU på en måde, der ikke er anbefalet af Toyota.

(4) http://europa.eu.int/comm/competition/index_en.html